Viral bølge genopliver jagt på bongrygende kattefjols

Det vælter ind med tip til ekstrabladet.dk om den unge mand, der mishandler en kat ved at holde dens hoved op til en bong med et ukendt narkotikum i.

Billedet har i længere tid floreret på internettet, men der er stadig ingen, der med sikkerhed ved, hvem manden er.

Ekstrabladet.dk efterlyste i går tip fra læserne, men det er endnu ikke lykkedes os at identificere katte-fjolset på trods af, at det er væltet ind med tip.

Nordjysk Dyreredning har nu meldt sagen til politiet i Frederikshavn, fordi man her har fået et tip om, at manden er fra Frederikshavn-området, men andre rygter lyder på, at han er fra Tyskland eller USA.

Læs også: Kender du fjolset på billedet?

Uanset hvor katte-fjolset kommer fra, så vækker billedet harme og vrede blandt ekstrabladet.dk's læsere.

Ved du noget om manden eller billedet? Så send os en mail på 1224@eb.dk eller en sms til 1224.

- Hold da kæft en klaphat. Håber I finder ud af hvem han er, skriver en læser.

En anden læser bryder sig dog ikke om, at vi bringer billedet af manden.

- Uanset hvad så er det da totalt idiotisk at sætte fjolset på forsiden af EB! Ja, det er grotesk dyremishandling, men det er stadigt kun en kat.. lad dog politiet tage sig af den sag, skriver læseren.

Hos Dyrenes Beskyttelse er dyreværnsinspektør Lotte Brink slet ikke i tvivl om, at der er tale om dyremishandling.

- Uanset hvad det er, katten inhalerer, så er der helt klart tale om en dyreværnssag. I dyreværnslovens paragraf 1 står der, at dyrene skal behandles forsvarligt. Og at påtvinge et dyr noget imod dets vilje – eller noget som ikke er til gavn for det - med vold og magt er helt klart en overtrædelse af dyreværnsloven, konstaterer Lotte Brink.

Ved du noget om manden eller billedet? Så send os en mail på 1224@eb.dk eller en sms til 1224